CCP เคาะปันผล 0.013 บ. XD 4 พ.ค. ส่งซิก Q1/65 สดใส งานโครงสร้างพื้นฐานหนุนเด่น
CCP เคาะปันผล 0.013 บาท XD 4 พ.ค. จ่าย 25 พ.ค.นี้ ส่งซิกผลงาน Q1/65 สดใส งานโครงสร้างพื้นฐานภาครัฐหนุนเด่น
CCP เคาะปันผล 0.013 บาท XD 4 พ.ค. จ่าย 25 พ.ค.นี้ ส่งซิกผลงาน Q1/65 สดใส งานโครงสร้างพื้นฐานภาครัฐหนุนเด่น
1 มี.ค. 2565

นายอาทิตย์ ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี จำกัด (มหาชน) (CCP) เปิดเผยว่า แนวโน้มธุรกิจในไตรมาส 1/65 มีแนวโน้มดี มาตรการกระตุ้นเศรษฐกิจของภาครัฐ โครงการเมกะโปรเจกต์ต่าง ๆ อาทิ โครงการรถไฟความเร็วสูง เชื่อมต่อ 3 สนามบิน โครงการพิเศษทางหลวงระหว่างเมือง โครงการถนนสายรอง โครงการพัฒนาท่าเรือ แหลมฉบัง และ ท่าเรือมาบตาพุด ระยะที่ 3 งานกรมการขนส่งทางบก เร่งดำเนินการขับเคลื่อนต่อในปี 2565   ส่งผลให้ภาคเอกชน นิคมอุตสาหกรรม เริ่มฟื้นตัวและกลับมาลงทุน หนุนความต้องการใช้ผลิตภัณฑ์ Precast คอนกรีตสำเร็จรูปเพิ่มขึ้น
บริษัทปรับกลยุทธ์การดำเนินงานให้สอดรับกับสถานการณ์อยู่เสมอ เร่งเดินหน้าพัฒนาผลิตภัณฑ์ Precast คอนกรีตสำเร็จรูปเพื่อตอบโจทย์ความต้องการงานก่อสร้างที่หลากหลาย ช่วยแก้ปัญหาขาดแรงงาน ลดต้นทุน ทำให้งานเสร็จรวดเร็ว พร้อมทั้ง มุ่งเน้นเรื่องการบริหารจัดการต้นทุนการผลิต-การขาย ลดค่าใช้จ่าย
สำหรับผลประกอบการปี 64 บริษัทมีรายได้รวม  2,377.84 ล้านบาท ลดลงจากช่วงเดียวกันปีก่อนที่มีรายได้รวม 2,457.05  ล้านบาท หรือลดลง 3.22% และมีกำไรสุทธิ 36.70 ล้านบาท ลดลงจากช่วงเดียวกันปีก่อนที่มีกำไรสุทธิ  93.34 ล้านบาท หรือลดลง 60.68%
ทั้งนี้ ผลประกอบการของบริษัทปรับตัวลดลง  เนื่องจากปริมาณการขายปรับตัวลดลง จากผลกระทบสถานการณ์การแพร่ระบาดเชื้อไวรัสโควิด-19 มาตรการสั่งปิดแคมป์และหยุดงานก่อสร้าง ห้ามการเดินทางและเคลื่อนย้ายแรงงาน ทำให้การก่อสร้างหยุดชะงัก ประกอบกับ ผลกระทบจากอุทกภัยในเขตพื้นที่ภาคกลาง ภาคตะวันออกเฉียงเหนือ ในช่วงไตรมาส 3/64 ทำให้ผู้ประกอบการไม่สามารถดำเนินกิจกรรมก่อสร้างได้ รวมถึงงานในส่วนภาคเอกชนต้องเลื่อนการก่อสร้างออกไป ส่งผลให้ปริมาณความต้องการผลิตภัณฑ์คอนกรีตสำเร็จรูปลดลง
นอกจากนี้ ที่ประชุมคณะกรรมการบริษัท มีมติอนุมัติให้จ่ายเงินปันผลให้แก่ผู้ถือหุ้นจำนวน 0.013 บาทต่อหุ้น คิดเป็นจำนวนเงินไม่เกิน 36 ล้านบาท คิดเป็นอัตราการจ่ายเงินปันผลประจำปี 2564 อยู่ที่ 115.93% ของกำไรสุทธิของบริษัทหลังหักสำรองตามกฎหมาย วันกำหนดรายชื่อผู้มีสิทธิได้รับปันผล (Record Date)  10 พฤษภาคม 2565 และกำหนดจ่ายปันผลในวันที่ 25 พฤษภาคม 2565  (ขออนุมัติจากประชุมผู้ถือหุ้นวันที่ 28 เมษายน 2565)
“อย่างไรก็ตาม บริษัทมีการติดตามนโยบายและมาตรการต่าง ๆ อยู่เสมอ เพื่อปรับเปลี่ยนกลยุทธ์ให้เข้ากับสถานการณ์ เพื่อการดำเนินงานที่มีประสิทธิภาพ อีกทั้ง เร่งเดินหน้าประมูลงานจากทั่วประเทศเข้ามาเพิ่มอีกในอนาคต เพื่อรักษาระดับมูลค่างานในมือ (Backlog) ไว้ไม่ต่ำกว่า 1,600 ล้านบาท” นายอาทิตย์กล่าว